News Update: Didi ถอนตัวจากตลาดหุ้นสหรัฐฯ ย้ายมาเทรดตลาดหุ้นฮ่องกงแทน บริษัทจีนทั้งหมดในสหรัฐฯ อาจโดนด้วย - FINNOMENA
Didi เตรียมถอนตัวออกจากตลาดหุ้นสหรัฐฯ และวางแผนจดทะเบียนในตลาดหุ้นฮ่องกงแทน โดยบริษัทระบุว่า การตัดสินใจดังกล่าวเกิดขึ้นจากการพิจารณาอย่างถี่ถ้วนแล้ว
3 ธ.ค. 2564

Didi เตรียมถอนตัวออกจากตลาดหุ้นสหรัฐฯ และวางแผนจดทะเบียนในตลาดหุ้นฮ่องกงแทน โดยบริษัทระบุว่า การตัดสินใจดังกล่าวเกิดขึ้นจากการพิจารณาอย่างถี่ถ้วนแล้ว
สัปดาห์ที่แล้ว มีรายงานระบุว่า หน่วยงานกำกับดูแลของจีนขอให้ Didi แอปเรียกรถใหญ่ที่สุดในจีน พิจารณาเพิกถอนบริษัทออกจากตลาดหุ้นสหรัฐฯ เนื่องจากกังวลเกี่ยวกับการรั่วไหลของข้อมูลที่มีความอ่อนไหว ส่งผลให้ราคาหุ้น Didi ร่วงแรง
โดยนับตั้งแต่การ IPO ในเดือน มิ.ย. ราคาหุ้น Didi ร่วงไปแล้วกว่า 44% โดยราคาล่าสุด (2 ธ.ค.) อยู่ที่ 7.8 ดอลลาร์
การเพิกถอนหุ้นของ Didi จะส่งผลกระทบต่อเงินลงทุนมหาศาลของ SoftBank และ Uber ซึ่งถือหุ้นใน Didi รวมกันแล้วกว่า 30% โดยล่าสุด (3 ธ.ค.) ราคาหุ้น Softbank ในตลาดหุ้นญี่ปุ่น ปรับตัวลงแล้วประมาณ 3%
ก่อนหน้านี้มีรายงานระบุว่า การ IPO โดยไม่แก้ไขปัญหาความปลอดภัยทางไซเบอร์ของ Didi ทำให้หน่วยงานกำกับดูแลของจีนรู้สึกไม่พอใจ เนื่องจาก Didi มีข้อมูลจำนวนมหาศาลเกี่ยวกับการเดินทาง และผู้ใช้งานในจีน
Aaron Costello จาก Cambridge Associates มองว่า รัฐบาลจีนแสดงออกอย่างชัดเจนว่าไม่ต้องการให้บริษัทจีนจดทะเบียนในตลาดหุ้นสหรัฐฯ อีกต่อไป เพราะนั่นทำให้จีนอยู่ภายใต้อำนาจของสหรัฐฯ โดยคาดว่าบริษัทเทคโนโลยีจีนทั้งหมดที่จดทะเบียนในตลาดหุ้นสหรัฐฯ อาจถูกสั่งให้ถอนตัวจากตลาดหุ้นสหรัฐฯ และจดทะเบียนใหม่ในตลาดหุ้นฮ่องกง หรือตลาดหุ้นจีนแผ่นดินใหญ่แทน
การประกาศของ Didi เกิดขึ้นไม่ถึง 24 ชั่วโมง หลัง ก.ล.ต. สหรัฐฯ สรุปกฎเกณฑ์ที่อนุญาตให้เพิกถอนหุ้นต่างประเทศได้ หากไม่เป็นไปตามข้อกำหนดในการตรวจสอบ
อ้างอิง: https://www.cnbc.com/2021/12/03/didi-on-delisting-from-us-and-list-in-hong-kong.html 
——————-
👍 อย่าลืมกดไลก์ Page The Opportunity เพื่อไม่ให้พลาดโอกาสด้านการลงทุน
Facebook: https://finno.me/the-opp-fb
Youtube: https://finno.me/youtube-channel
แท็ก:
DiDi
News Update
จีน
หุ้นเทคโนโลยีจีน
แชร์บทความ:
ผู้เขียน
THE OPPORTUNITY
ศูนย์รวมข่าวสารด้านเศรษฐกิจ และการเงิน เพื่อไม่ให้พลาดโอกาสด้านการลงทุน โดย FINNOMENA